KIRJALLINEN KYSYMYS E-2639/99 esittäjä(t): Alexandros Alavanos (GUE/NGL) komissiolle. Komission ehdotukset puuvilla-alan yhteiseksi markkinajärjestelyksi.



Virallinen lehti nro 330 E , 21/11/2000 s. 0031 - 0031



KIRJALLINEN KYSYMYS E-2639/99 esittäjä(t): Alexandros Alavanos (GUE/NGL) komissiolle (12. tammikuuta 2000) Aihe: Komission ehdotukset puuvilla-alan yhteiseksi markkinajärjestelyksi Kreikan puuvillan tuotanto on jo vuosien ajan ylittänyt 782 000 tonnin jäsenvaltiokohtaisen taatun enimmäismäärän, minkä seurauksena Kreikalle on määrätty suuria sakkoja ja tuottajien tulot ovat pienentyneet olennaisesti. Komission uusissa ehdotuksissa puuvilla-alan uudelleenjärjestämiseksi on säilytetty taattu enimmäismäärä ja yhteisön talousarviosta myönnettävien kokonaiskustannusten määrä (770 miljoonaa euroa) entisen suuruisina sekä ehdotetaan yhteisvastuullisuuden lisäämistä vuotuisen talousarvion ylittymisen varjolla. Koska puuvillanviljely on erittäin tärkeä elinkeino Kreikassa (noin 450 000 hehtaaria viljelyalaa; alkutuotannon sekä toisen ja kolmannen asteen tuotannon parissa työskentelee yli 200 000 perhekuntaa; suuret investoinnit) ja EU:n tuotanto on erityisen alijäämäinen, kysyn komissiolta seuraavaa: 1. Aikooko se käsitellä uudelleen ehdotuksiaan nostaakseen taattua enimmäismäärää ja lisätäkseen vastaavia talousarvion määrärahoja, jotta ne vastaisivat tuotannon todellista tasoa? 2. Aikooko se pidättäytyä viitemäärän ylittymisestä aiheutuvien vähennysten kasvattamisesta? 3. Ryhtyykö se toimiin varmistaakseen, että puuvillan pientuottajat saavat myönnetyn tuen kokonaisuudessaan ilman yhteisvastuullisuudesta koituvia leikkauksia? 4. Mihin muihin toimiin se aikoo ryhtyä tukeakseen pientuottajia, joille korkeat sakot aiheuttavat erityistä haittaa? Franz Fischlerin komission puolesta antama vastaus (10. helmikuuta 2000) Kauden 19981999 hintapakettia koskevan kompromissin yhteydessä neuvosto ilmoitti haluavansa keskustella joistakin painopisteistä järjestelmää tarkasteltaessa. Tämän seurauksena komissio ehdotti puuvillan yhteisen markkinajärjestelyn uudistamista. Ehdotuksessa yksinkertaistetaan lainsäädäntöä huomattavasti, mutta säilytetään ennallaan sekä hallinnolliset hinnat ja taatut kansalliset määrät että tasaushyvitysjärjestelmä, johon koko tukijärjestelmä perustuu. Taatut kansalliset määrät ja siten myös taattu enimmäismäärä halutaan säilyttää ennallaan etenkin ympäristönäkökohtien vuoksi. Näin estetään niiden viljelyalojen laajeneminen, joita vedensaanti rajoittaa jo nyt. Alan nykyiset menot ovat yli 900 miljoonaa euroa. Tämä osoittaa, että tietyissä olosuhteissa kokonaisbudjettikurin noudattaminen voi olla vaikeaa. Puuvillan viljelijöiden, joilla on tällä hetkellä ainoina täydellinen suoja maailmanmarkkinahintojen vaihtelua vastaan, on puolestaan pyrittävä olemaan pahentamatta talousarviotilannetta pysymällä taattujen kansallisten määrien rajoissa. Vähennysprosenttia korottamalla pyritään siis lisäämään maanviljelijöiden vastuuta kokonaistuotannosta. Näin ollen olisi epäjohdonmukaista vapauttaa puuvillan pientuottajat yhteisvastuujärjestelmästä. Komissio ei myöskään aio ottaa käyttöön heitä koskevia erityisiä tukitoimenpiteitä. Parlamentin jäsen muistanee, että puuvillan pientuottajien kiinteä hehtaarituki poistettiin markkinointivuoden 19951996 aikana yhteisön varojen tehottoman ja ei-toivotun käytön lopettamiseksi. Nämä varat sisällytettiin kuitenkin alan nykyiseen kokonaistalousarvioon.